מסעב חסן יוסף

מסעב בן חסן בן יוסף בן ח'ליל (בערבית: مصعب بن حسن بن يوسف بن خليل, תעתיק מדויק: מצעב בן חסן בן יוסף בן ח'ליל; שמו הפרטי נהגה מוסעב, באנגלית: Mosab Hassan Yousef; נולד ב-5 במאי 1978) הוא פעיל הסברה למאבק בטרור. מסעב, אמריקאי ממוצא פלסטיני יליד רמאללה, בנו של השייח' חסן יוסף ח'ליל, ממנהיגי חמאס ביהודה ושומרון.

בין השנים 1999–2007 שימש כסוכן שב"כ ונודע בכינוי "הנסיך הירוק", שעל שמו נכתבו ספרו בן החמאס וסרט תעודה המבוסס עליו.

מאז פרישתו הוא מבקר בפומבי את הפלסטינים ופועל להסברה נגדם; במהלך מלחמת חרבות ברזל (מאז אוקטובר 2023) הגביר את פעילותו ברשתות החברתיות ועוסק בהסברה פרו ישראלית.

ב-2005 המיר את דתו לנצרות, ובשל עמדותיו דווח על ניסיונות לפגוע בו. עם זאת הצהיר מאז מספר פעמים לכשנשאל שהוא איננו רואה עצמו כנוצרי.

 ילדותו ומשפחתו 
מסעב נולד בכפר אל-ג'אנייה הסמוך לעיר רמאללה שברשות הפלסטינית, כבן בכור למשפחה ערבית-מוסלמית. אביו חסן יוסף ח'ליל היה אחד ממקימי חמאס ומן הסמכויות הרוחניות הבכירות בארגון.

כנער צעיר בן 12–15, במהלך האינתיפאדה הראשונה (1987–1993) השתתף בזריקת אבנים ובקבוקי תבערה על חיילי צה"ל ועל אזרחים ישראלים.

בשנת 1996, בהיותו בן 18, נעצר על-ידי צה"ל בחשד להחזקת נשק והוכנס לכלא בישראל.

על פי עדותו של יוסף אף נמלט מניסיון חיסול שלו בידי אביו ובשל כך וסיבות נוספות הצטרף כפעיל לטובת ישראל.

פעילותו כסוכן שב"כ 
במהלך שהותו בכלא הוצע לו לשמש משתף פעולה של השב"כ ביהודה ושומרון. לדבריו, הוא התחיל לשנוא את חמאס כאשר ראה כיצד הפעילים מנצלים את סבלם של אזרחים וילדים בשביל להשיג את מטרות הארגון. הוא נחשף לכך בפעם הראשונה בעת ישיבתו בכלא, שם ראה כיצד פעילי חמאס מענים פעילים אחרים שנחשדו בשיתוף פעולה עם ישראל. בעקבות כך החליט לשתף פעולה עם השב"כ ממניעים אידאולוגיים כדי לנסות למנוע הרג של חפים מפשע. עבודתו בשב"כ החלה בשנת 1999 ונמשכה עד 2007.

בשנת 1999, לאחר שחרורו מהכלא, פגש מיסיונר בריטי שהזמין אותו לקבוצת למידה של הברית החדשה. הוא החל להתעניין בנצרות, ובעקבות חשיפתו לעקרונות האהבה והחמלה של הברית החדשה, החל לסלוד מהאלימות והטרור ששררו סביבו ולייחס אותן לאסלאם ולשחיתות של אנשי חמאס..

בשנת 2005 הוא המיר את דתו וכמו-כן הוטבל לנצרות.

בשב"כ כינו אותו "הנסיך הירוק": "נסיך" עקב היותו בנו של בכיר חמאס, ו"ירוק" בשל צבע הדגל של חמאס. במהלך שנות פעילותו היה צמוד כמעט כל הזמן לאביו, שנפגש לעיתים קרובות עם יאסר ערפאת, מרואן ברגותי ועוד בכירים רבים מחמאס ומפת"ח. עבודתו הייתה חשובה ומועילה ביותר למדינת ישראל והובילה לחשיפת מספר רב של חוליות טרור ולמניעת פיגועים ופעולות טרור רבות, בהן עשרות פיגועי התאבדות ואף ניסיונות התנקשות בבכירים ישראליים. בין המבוקשים הרבים שנלכדו בזכות עבודתו: עבדאללה ברגותי, אבראהים חאמד, מרואן ברגותי ואף אביו, חסן יוסף ח'ליל. המודיעין שסיפק נחשב לאמין ואיכותי ביותר, ומסעב זכה להערכה רבה ממפעיליו בשב"כ. מפעילו, "קפטן לואי" (גונן בן יצחק), אמר לעיתון "הארץ": 

בשנת 2007 ביקש ממפעיליו בשב"כ להפסיק את עבודתו ולעזוב את הארץ. בשב"כ התעקשו שהוא יטוס לאירופה לתקופה קצרה שלאחריה יחזור לארץ, אך לאחר דין ודברים ניתן לו אישור לטוס לארצות הברית ללא הבטחה שיחזור לישראל. בארצות הברית ביקש מקלט מדיני אך בקשתו נדחתה ב־2009. הרשויות בארצות הברית ראו בו טרוריסט משום שנכלא על ידי השב"כ מספר רב של פעמים. בפועל, הסיבה שנכלא שוב ושוב הייתה כדי למנוע התפתחות חשד על עבודתו כסוכן בקרב אנשי חמאס. דחיית הבקשה הייתה אמורה לגרום לגירושו בחזרה לגדה המערבית, שם נשקפה סכנה לחייו. בקשתו השנייה למקלט מדיני בארצות הברית התקבלה ב־30 ביוני 2010 לאחר שמפעילו לשעבר בשב"כ הגיע לארצות הברית על מנת לתמוך בעמדתו, ולאחר שהמחלקה לביטחון המולדת של ארצות הברית טענה ש"התגלו עדויות חדשות".

יוסף שינה את שמו הרשמי והמיר את דתו לנצרות. הוא אינו מפרסם את שמו החדש מטעמי ביטחונו האישי.

 פעילות הסברה 
ממוזער|שמאל|מסעב חסן יוסף יחד עם פעיל ההסברה, יוסף חדאד באוניברסיטת אוקספורד, 28 בנובמבר 2024

בשנת 2009 פורסם ספרו של מסעב, "בן החמאס", בשפה האנגלית, שבו הוא מגולל את סיפור חייו. בשנת 2010 יצא לאור תרגום הספר לעברית בהוצאת מודן.

ב־2014 יצא לקולנוע סרט התעודה "הנסיך הירוק", המגולל את קורות חייו של מסעב חסן יוסף ומספר על הפעלתו בידי השב"כ למניעת פיגועי טרור. הספר עובד גם למחזה בשם "נסיך הצללים" על ידי השחקן ואיש השב"כ לשעבר דודי גורדון, והמחזה הוצג לראשונה ב-2017 בתיאטרון פסיק.

באוקטובר 2023, לאחר טבח שבעה באוקטובר, פתח מסעב חשבון טוויטר לצורך הסברה לטובת ישראל. הוא מתראיין ברשתות התקשורת בעולם ומסקר את מלחמת חרבות ברזל מזווית פרו-ישראלית.

 דעותיו על הפלסטינים והמוסלמים 
מסעב מתנגד לחמאס ולהכרה במדינה פלסטינית. לאחר טבח שבעה באוקטובר ובמהלך מלחמת חרבות ברזל, הוא אמר שאינו עושה הבחנה בין ארגון החמאס לבין הפלסטינים, לדבריו, היה "מוחק את עזה מהמפה" אם היה יכול. הוא קרא להוציא להורג את כל צמרת הפיקוד של חמאס שיושבת בכלא, כולל את אביו, אם לא ישוחררו כל החטופים. בשנת 2025, במהלך מופע בהאנגר 11 שבנמל תל אביב, טען 'כי "ההזדהות כפלסטיני היא הזדהות עם משהו הרבה יותר מסוכן מהנאצים" וכי "הפלסטינים הם האנשים הפתטיים ביותר בעולם".

בשנת 2016 אמר כי העולם צריך להתאחד כנגד דת האסלאם בדיוק כפי שהתאחד כנגד הנאציזם כיוון שמרכז השליטה נמצא בידיים של ארגוני טרור אשר פועלים במסווה של שלום. בדצמבר 2023 טען שאם היה צריך לבחור בין 1.6 מיליארד מוסלמים לבין פרה, הוא היה בוחר בפרה. בנוסף ציין כי יש לו "אפס כבוד לכל אדם שמזדהה כמוסלמי".

 ספריו 
 Son of Hamas: A Gripping Account of Terror, Betrayal, Political Intrigue, and Unthinkable Choices  ().
 בעברית: מסעב חסן יוסף בשיתוף עם רון ברקין, בן החמאס: סיפור בנו של מנהיג החמאס שהפך לסוכן שב"כ, מאנגלית: דפנה לוי, הוצאת מודן, 2010.
 המסע אל החופש, המשך סיפורו של בן החמאס, כנרת זמורה דביר, 2022

 קישורים חיצוניים 












 הערות שוליים 

קטגוריה:נוצרים פלסטינים
קטגוריה:ציונים ערבים
קטגוריה:מתנצרים
קטגוריה:סוכני השב"כ
קטגוריה:אישים משתפי פעולה עם ישראל
קטגוריה:פלסטינים שנולדו ב-1978